text: Cykler for 500.000 kroner er væk efter nøje planlagt indbrud
  16 august 2016 kl. 15.21
  Tyvene kravlede ned gennem et loftsvindue og klippede ledningerne til alarmen over, inden de ryddede en cykelbutik i Esbjerg.
  Omkring 40 cykler, der hver har en værdi på mellem 10.000 og 65.000 kroner, er forsvundet fra Parkvej Cykelsport i Esbjerg efter et snedigt udtænkt indbrud.
  Indbruddet er sket mellem fredag og søndag middag i sidste uge, og ifølge indehaver af butikken Tommy Fugleberg er der ingen tvivl om, at tyvene har forberedt sig grundigt, inden de slog til.
  - De er kørt ind i baghaven med en lastbil, og derfra er de så brudt ind i den bagerste del af butikken, siger Tommy Fugleberg til TV SYD.
  Det er dyre cykler af mærkerne Giant, Cube og Cervelo, som tyvene har taget med sig, og det fortæller, at tyvene formentlig har været professionelle, siger cykelhandleren.
  